สังคมข่าวหุ้น
*ลดน้ำหนักหุ้นไทย
12 พ.ค. 2564

เกียรติก้อง ว่องไวยากร
*ลดน้ำหนักหุ้นไทย
*ตลาดหุ้นไทยโดน MSCI ลดน้ำหนักจาก 1.83% เหลือ 1.73% คาดเงินไหลออก 1.05 หมื่นล้าน มีผลวันที่ 27 พ.ค.นี้ ขณะที่สถานการณ์แพร่ระบาดไวรัสโควิดสายพันธุ์อังกฤษยังน่าเป็นห่วง รอลุ้นวัคซีนฉีดปูพรม ด้านบิ๊กตู่เตรียมออกมาตรการเยียวยาเพิ่ม ด้านปัจจัยต่างประเทศกดดัน เงินเฟ้อสหรัฐฯ ขยับ ตลาดเงิน ตลาดหุ้นป่วน ต่างชาติจับมือสถาบันขายสุทธิ แนวรับ 1,555 แนวต้าน 1,585 จุด
*CBG พุ่งแรง รับเข้าคำนวณ MSCI คาดกองทุนใส่เม็ดเงินใหม่เข้ามา 48 ล้านเหรียญฯ ต้อนรับน้องใหม่ MSCI Small Cap มีหุ้นเข้าใหม่ 8 บริษัท ได้แก่ ACE, PSL, RCL, SCCC, SINGER, SYNEX, TTA, TOA
*เลื่อนโหวตแผนฟื้นฟูการบินไทยไป 19 พ.ค. เจ้าหนี้ยังไม่ตัดสินใจขอแก้ไขแผนฯ ก่อน และยังลุ้นให้คลังเสนอครม.สัปดาห์หน้า ให้ THAI กลับมาเป็นรัฐวิสาหกิจอีกครั้ง ก่อนใส่เงินเพิ่มทุน
*SAWAD ถล่มตลาดสินเชื่อจำนำทะเบียนรถอีกครั้ง เตรียมประกาศลดดอกเบี้ยจากปัจจุบัน 0.69% ต่อเดือน ตามนโยบายของหุ้นส่วนใหญ่ธนาคารออมสิน ที่จะช่วยบรรเทาความเดือดร้อนให้ลูกค้าช่วงวิกฤตเศรษฐกิจจากปัญหาโควิดระบาดระลอกที่ 3 งานนี้ MTC คู่แข่งสำคัญมีหนาว
*บรุ๊คเคอร์ กรุ๊ป (BROOK) วิ่งชนซิลลิ่ง ลุย Bitcoin กลุ่มบริษัทได้ลงทุนในสินทรัพย์ดิจิทัลผ่าน บริษัท บรุ๊คเคอร์ อินเตอร์เนชั่นแนล จำกัด เป็นบริษัทย่อยที่ BROOK ถือหุ้นอยู่ 100% โดยอยู่ในเขตปกครองพิเศษฮ่องกง ณ สิ้นไตรมาส 1/64 ทางกลุ่มบริษัทฯ ได้เข้าลงทุนใน Bitcoin เป็นจำนวน 122.3158 เหรียญ รวมเป็นมูลค่าลงทุนประมาณ 6.6 ล้านเหรียญสหรัฐ และภายใต้แผนการลงทุนดังกล่าว ทางกลุ่มอาจเข้าลงทุนได้ถึง 1,500 ล้านบาท หรือเทียบเท่าประมาณ 48 ล้านเหรียญสหรัฐ กลยุทธ์การลงทุนเป็นการกระจายพอร์ตในระบบนิเวศของสินทรัพย์ดิจิทัลหลายประเภท ไม่เพียงแค่ Bitcoin, Ethereum, Binance, Uniswap, Enjin, Filecoin หรือสกุลเงินดิจิทัลในรูปแบบ Stable Coin อื่น ๆ
*FSS โชว์กำไรโตกระฉูด บริษัทหลักทรัพย์ ฟินันเซีย ไซรัส จำกัด (มหาชน) และบริษัทย่อย ไตรมาส 1/64 กำไรสุทธิ 81.46 ล้านบาท กำไรสุทธิต่อหุ้น 0.14 บาท เทียบกับช่วงเดียวกันของปีก่อนที่ขาดทุนสุทธิ 23.43 ล้านบาท ขาดทุนสุทธิต่อหุ้น 0.04 บาท
*นางสาวปฐมา พรประภา กรรมการผู้จัดการ บริษัท ฐิติกร จำกัด (มหาชน) หรือ TK โชว์ผลประกอบการไตรมาส 1/64 กำไรสุทธิ 97.5 ล้านบาท เพิ่มขึ้น 3.7% ขณะที่รายได้ลดลง เนื่องจากการปล่อยสินเชื่ออย่างระมัดระวัง เดินหน้าตั้งบริษัทย่อยนายหน้าประกันวินาศภัย เผยพร้อมตั้งรับและรุกบุกตลาด ตามสถานการณ์
*ประกรณ์ เมฆจำเริญ ประธานเจ้าหน้าที่บริหาร บริษัท สตาร์ค คอร์เปอเรชั่น จำกัด (มหาชน) หรือ STARK โชว์กำไรไตรมาส 1/64 แตะ 441.12 ล้านบาท พุ่ง 67.8% จากช่วงเดียวกันของปีก่อน ส่วนรายได้รวมอยู่ที่ 4,660.78 ล้านบาท ทะยาน 54.1% เดินหน้ารับรู้ผลสำเร็จจากการลงทุนในเวียดนาม พร้อมมุ่งเน้นกลุ่มสินค้าที่มีมาร์จิ้นสูง ด้านซีอีโอ “ประกรณ์ เมฆจำเริญ” เผยตุน Backlog ไว้แบบแน่น ๆ กว่า 13,000 ล้านบาท และรอลุ้นผลประมูลงานประเภท High Potential ทั้งในและต่างประเทศ มูลค่า 9,000 ล้านบาท มั่นใจรายได้ปีนี้โตทะลุเป้า 15-20% ทำสถิติสูงสุดใหม่ต่อเนื่อง
*ดร.ชาลี อัศวธีระธรรม รองผู้จัดการใหญ่อาวุโส ประธานเจ้าหน้าที่บริหาร กลุ่มงาน Digital Banking ธนาคารไทยพาณิชย์ ร่วมมือกับ บริษัท โรช ไทยแลนด์ จำกัด ผู้นำระดับโลกในอุตสาหกรรมยาเพื่อการดูแลสุขภาพและการรักษาแบบจำเพาะบุคคล ส่งโครงการ “สินเชื่อเพื่อค่ารักษาโรคมะเร็งและโรคฮีโมฟีเลีย” สินเชื่อดิจิทัลที่มุ่งช่วยแบ่งเบาความกังวลเรื่องค่ายารักษา วงเงินสูงสุด 2 ล้านบาทต่อคน ผ่อนชำระได้นานสูงสุด 60 เดือน เดือนละเท่า ๆ กัน เงินต้นลดไว จ่ายดอกเบี้ยแค่ครึ่งเดียวเพียง 7.5% ต่อปี นาน 12 เดือนแรก ในอัตราลดต้นลดดอก เมื่อเข้าร่วมโครงการ Roche Patient Support Solution (RPSS)
*วิชาญ จิตร์ภักดี ประธานเจ้าหน้าที่บริหาร บมจ.เอสซีจี แพคเกจจิ้ง (SCGP) ขยายลงทุนกลุ่มบรรจุภัณฑ์อาหารทั้งในและต่างประเทศรองรับแนวโน้มดีมานด์โต 2 โครงการเพื่อสร้างการเติบโตของธุรกิจบรรจุภัณฑ์อาหารในระดับโลก โดยขยายกำลังการผลิตของบรรจุภัณฑ์อาหารจากกระดาษ เพิ่มขึ้น 1,615 ล้านชิ้น/ปี ที่โรงงานจังหวัดราชบุรี และโรงงาน Binh Duong ประเทศเวียดนาม คาดว่าจะเริ่มการผลิตเชิงพาณิชย์ได้ภายในไตรมาส 3/64
*จอมทรัพย์ โลจายะ ประธานเจ้าหน้าที่บริหาร บมจ.ซุปเปอร์ เอนเนอร์ยี คอร์เปอเรชั่น (SUPER) โชว์ผลการดำเนินงานไตรมาส 1/64  มีรายได้รวม 2,230.64 ล้านบาท เพิ่มขึ้น 546.90 ล้านบาท เพิ่มขึ้น 32.48% เทียบช่วงเดียวกันของปีก่อนมีรายได้รวม 1,683.73 ล้านบาท ขณะที่มีกำไรสุทธิ 1,094.43 ล้านบาท เพิ่มขึ้น 305.07 ล้านบาท หรือ 38.65% เทียบช่วงเดียวกันของปีก่อนมีกำไรสุทธิ 789.36 ล้านบาท มาจากการรับรู้รายได้โครงการโซลาร์ฟาร์มในประเทศเวียดนาม 3 โครงการ
*ประวีรัตน์ เทวอักษร ประธานเจ้าหน้าที่บริหาร บริษัท วิลล่า คุณาลัย จำกัด (มหาชน) หรือ KUN  ประกาศข่าวดี 2 เด้ง โชว์ผลการดำเนินไตรมาส 1/2564 ทำสถิติใหม่อีกครั้ง โชว์รายได้รวม 189.74 ล้านบาท และกำไรสุทธิ 27.39 ล้านบาท เพิ่มขึ้น 137.76% สูงขึ้นจากงวดเดียวกันของปีก่อน เหตุความต้องการที่อยู่อาศัยประเภทโครงการแนวราบในระดับราคา 2-5 ล้านบาทอยู่ในระดับสูง เด้งที่ 2 จ่ายปันผลผู้ถือหุ้น 0.08 บาทต่อหุ้น ในวันที่ 24 พ.ค.นี้